謝賜御書詩五言十二韵
作者：蘇頌
朝代：宋

paragraphs: 聖學天攸縱，宸文日又新。
因摛鏤牙管，分賜挈囊臣。
玉几繙經暇，瑶宮錫宴辰。
清躬忘旰食，睿藻出絲綸。
才賞唐詞客，人稱賀季真。
開編掇風什，灑翰落霜筠。
楷法前無古，書評妙入神。
良慚孤陋甚，獲對寵光頻。
得異登床誚，藏過韞匵珍。
護持同始卒，荷戴等穹旻。
職幸聯簪筆，憂常念負薪。
惟勤黄卷業，仰答大君仁。